《汝州王制待以长篇劝予复饮酒因谢之》
宋代·梅尧臣

前因饮酒多，乃苦伤营卫。
呕血踰数升，几不成病肺。
上念父母老，下念妻儿稚。
不死常抱痾，於身宁自贵。
樊子来劝我，止饮良有谓。
公复遗我诗，责我词甚毅。
指以年齿衰，非酒何养气。
春饮景可乐，夏饮暑可避。
秋饮心忘愁，冬饮暖胜被。
醉歌人不怪，醉言人不忌。
在酒功实多，止酒酒何罪。
假如寿九十，今子已半世。
不饮徒自苦，未必止为利。
胡汨妄与真，恐乖达者意。
屈原吟泽畔，方悟独醒累。
子居今之时，安免人病议。
是以告子勤，子守亦词计。
我读才一过，不觉颜起愧。
自兹愿少饮，但不使疾炽。
书此以谢公，公言诚有味。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。